Ko tā Sacha O’Dea whakahoutanga ā-marama – Whiringa ā-nuku

Kia ora, ko Sacha O’Dea taku ingoa.

Kei te pīrangi au ki te tuku whakahoutanga ki a koutou mō ngā mahi e pā ana ki te Panoni Pūnaha.

Tuatahi, he mihi tēnei ki ngā tāngata katoa kua whakapā mai ki a mātou mō te whai wāhi i roto i tētahi rōpū mahi, i tētahi rōpū whakamātau mariko rānei. He tino kaha te urupare a te rāngai. Kei te rapu tonu mātou i ētahi tāngata kia whai wāhi i roto i ētahi rōpū mahi, me kī, ko te hunga hauā. Kei te maumahara pea koutou kei te ū mātou ki te whakaaro kia hautoru neke atu o te katoa o ngā tāngata kei ia rōpū mahi, ka tautohua e rātou anō he hauā.

Ko ngā kaupapa kei reira tonu ngā puaretanga ko te:

* Hanga whatunga
* Waeture mākete, tārai mākete hoki
* Pāhekoheko me pūnaha kāwanatanga kē atu:
	+ Mātauranga
	+ Te pāhekoheko me Oranga Tamariki
	+ Tautoko pūtea whiwhi, tuku mahi, tuku whare hoki mā Te Manatū Whakahiato Ora
	+ Whānau Ora
	+ Te Kaporeihana Āwhina Hunga Whara
	+ Tae rawa atu ki tētahi o ngā pāhekohekotanga nūnui, ki te whānuitanga o te pūnaha hauora.

E koutou kua whakapā mai ki a mātou, ka whakapā atu mātou ki a koutou ki te whakamōhio atu ko ēhea ngā rōpū mahi, ngā rōpū whakamātau mariko rānei ka whai wāhi koutou. Heoi anō, kāore i te tōmuri rawa – ka āhei ngā tāngata katoa te whakapā mai i ngā wā katoa kia whai urunga ki tētahi rōpū whakamātau mariko. Tēnā īmērā mai ki a mātou ki STfeedback@moh.govt.nz. He nui ngā mahi i roto i te wāhanga Panoni Pūnaha. Ko ētahi mea papai ko:

* Te rōpū ārahi, kei te rohe o MidCentral e noho ana, i hui tahi ai mō te wā tuatahi i te tīmatanga o te marama o Mahuru
* I tae mai ngā urupare mō ētahi o ō mātou whakaaro tuatahi e pā ana ki tā te tangata urunga ki roto i te pūnaha tautoko i te hunga hauā, mai i Te Rōpū Hoahoa Tahi me Te Rōpū Ārahi ā-Motu mō Te Hāpai Oranga Pai
* Kua huihui te rōpū mahi mō te korahi o te pūtea, ā, ināianei kua rite rātou kia whakamātauria ētahi o ō rātou whakaaro e tangata kē atu
* Kua tīmata kē ētahi o ngā rōpū mahi ki te huihui, arā:
	+ Ko te rōpū mahi mō te hanga āheitanga mā te hunga hauā me ngā whānau
	+ Ko te rōpū mahi o ngā Kaiwhakarato
	+ Mō te mahi i te whatunga ikeike, whīwhiwhi hoki
	+ Mō ngā Utauta me ngā Whakarākaitanga

Ko ngā mea tuatahitanga mō te marama e tū mai nei:

* Ko te whakatau i ngā rōpū mahi me te whakahoki kōrero ki ngā tāngata katoa ko ēhea ngā rōpū mahi, ngā rōpū whakamātau mariko hoki ka whai wāhi koutou
* Kia tīmata ngā rōpū mahi i roto i ngā wāhi kāore anō kia tīmata
* Kia whakarite i ētahi āhuatanga mā ngā rōpū whakamātau mariko kia hua ai ka rapu huarahi tātou e tika ai te whakapātanga mā rātou katoa kei waho, mā tātou hoki, ā,
* Te mutunga iho, ka huihui mātou me ngā rōpū katoa he kawenga mana ārahi ō rātou i roto i te tukanga. Arā tētahi rōpū mana ārahi, ā, nō Te Rōpū Ārahi ā-Motu mō Te Hāpai Oranga Pai, nō ngā momo tari kāwanatanga hoki pērā i te Manatū Hauora, i te Manatū Whakahiato Ora, i Te Tāhuhu o Te Mātauranga, i Oranga Tamariki, i Te Kaporeihana Āwhina Hunga Whara hoki, ngā tāngata kei roto.
* Ka hui tahi hoki mātou me Te Rōpū Ārahi ā-Motu mō Te Hāpai Oranga Pai, ko Te Rōpū Ārahi ā-Rohe kei MidCentral e noho ana, me Te Rōpū Hoahoa Tahi.

Ka whakaneinei atu mātou ki tā tātou mahi tahi hei rōpū mahi, hei rōpū whakamātau mariko hoki.